Den Gyldne Horde
Den Gyldne Horde, Den Blå Horde, Kiptjak, historisk mongolsk rige, grundlagt ca. 1240 af Batu Khan, formelt under storkhanen i Karakorum. Den Gyldne Horde indtog dog snart en selvstændig stilling og dannede en stat med hovedstad i Saraj, hvorfra Hordens vestlige erobringstogter udgik.
Den Gyldne Horde kom til at herske over store dele af Rusland, som styredes indirekte af den russiske storfyrste, udpeget af khanen i Saraj. Storfyrsten havde ansvar for betalingen af den tribut, der var pålagt de erobrede områder. Hos fyrsterne var khanen repræsenteret af baskaker, der kunne organisere hurtige straffeekspeditioner, når oprør ulmede.
Den Gyldne Horde begyndte at gå i opløsning sidst i 1300-t. og havde efter et nederlag til krimtatarerne i 1502 næppe nogen betydning.